ศูนย์อาหารสวนลุมฝั่งตรงข้ามตึกอื้อจื่อเหลียงถือเป็นแดนสวรรค์ของนักวิ่งมือสมัครเล่น ขาเก๋าเขาวิ่งเสร็จแล้วขับกลับบ้านหรือออฟฟิสกินข้าว แต่ขาไม่ประจำสิ วิ่งไม่ถึงรอบ ฟาดอาหารเช้าแบบจัดเต็ม อย่างนี้ต้องเรียกว่าวิ่งแบบไม่ละลายไขมัน

ในเวิ้งนี้จะมีร้านอาหารนานาชนิด ที่แนะนำคือ กุยช่าย เจ๊นุช ตลาดพลูเจ้าเก่า บูทแรกๆ ฝั่งซ้ายมือ ไม่มีเบอร์ ติดกันเป็นร้าน น้ำผักผลไม้ปั่นเพื่อสุขภาพ ปั่นและคั้นผลไม้แบบสดๆ ไม่ปนน้ำเชื่อม ลองสูตร d-tox ดูเวิร์คมากๆ มาถึงบูทเบอร์ 6 ร้านนี้ขายน้ำเต้าหู้ ฟักทอง ถั่วแดงทรงเครื่อง เป็นร้านประจำซื้อกลับบ้านทีละ 10 ถุง 20 บาทเครื่องจัดเต็มด้วยแปะก๊วย ถั่วแดง ลูกเดือย ฯลฯ ร้านเป็ดย่างอบน้ำผึ้ง (บูทเบอร์ 17) รสชาติพอใช้ได้เหมือนเป็ดและหมูแดงที่ใช้ไหว้เจ้า ซอสออกไปทางเค็มมากกว่าหวาน มาถึงร้านโปรด ข้าวต้ม ช.อนามัย (บูทเบอร์ 18-19) เจ้าของร้านอัธยาศัยดีกว่าข้าวต้มเจ้าอื่น ขายอาหารไม่แพง โดยเฉลี่ยกับข้าวจานละ 25-30 บาท เว้นแต่กินเมนูปลา หรืออาหารเมนูจานใหญ่พิเศษ ข้าวต้มข้าวซ้อมมือชามละ 5 บาท มาถึงร้านสุดท้ายคือร้านอาหารเจ (บูทเบอร์ 20-21) อยากให้ลองข้าวต้มเผือก ก๋วยจั๊บเจ และเส้นหมี่กระเฉด ส่วนร้านอื่นไม่ได้ทานบ่อยเพราะไม่ถูกปากเหมือนร้านที่ว่ามานี้